วันศุกร์ที่ 12 พฤศจิกายน 2564
คำกล่าวนายกรัฐมนตรีสำหรับการพบหารือระหว่างผู้นำเขตเศรษฐกิจเอเปคกับสภาที่ปรึกษาทางธุรกิจเอเปค
คำกล่าวนายกรัฐมนตรีสำหรับการพบหารือระหว่างผู้นำเขตเศรษฐกิจเอเปคกับสภาที่ปรึกษาทางธุรกิจเอเปค
คำถามต่อนายกรัฐมนตรี:
โควิด-๑๙ ก่อให้เกิดผลกระทบทางลบที่รุนแรงต่อกลุ่มเปราะบางในสังคม ได้แก่ สตรี ธุรกิจขนาดเล็กและกลุ่มชาติพันธุ์ เอแบคเชื่อว่าในการปกป้องรักษาอนาคต เราต้องแก้ไขและปลดล็อกศักยภาพของกลุ่มเปราะบางเหล่านี้อย่างเต็มที่ ในขณะเดียวกัน เราเผชิญกับภยันตรายด้านการเปลี่ยนแปลงสภาพภูมิอากาศที่เพิ่มมากขึ้นและความจำเป็นของการเปลี่ยนผ่านไปสู่เศรษฐกิจคาร์บอนต่ำขอทราบว่าเครื่องมือใดที่จะสามารถนำมาใช้เพื่อจัดการกับความท้าทายต่อการพัฒนาที่ครอบคลุม
ประเทศไทยตระหนักดีว่า โลกของเรากำลังเผชิญกับความท้าทายมากมาย ตั้งแต่ปัญหาความเหลื่อมล้ำที่ฝังรากลึก ความเสื่อมโทรมของสิ่งแวดล้อม การเปลี่ยนแปลงสภาพภูมิอากาศ ไปจนถึงความไม่สมดุลในการใช้ชีวิต และการดำเนินธุรกิจ การแพร่ระบาดของโควิด-19 เป็นแรงกระตุ้นที่ทำให้สถานการณ์เลวร้ายขึ้น ซ้ำร้ายไปกว่านั้น การฟื้นตัวก็เป็นไปอย่างไม่เท่าเทียม อาทิ การเข้าถึงวัคซีนอย่างทั่วถึง ปัจจุบัน ไทยได้ฉีดไปแล้ว 83 ล้านโดส และจะครบ 100 ล้านโดสภายในสิ้นเดือนพฤศจิกายน และได้เตรียมไว้ล่วงหน้าสำหรับปี 2565 ปัจจุบันสุขภาพ เศรษฐกิจ เป็นเรื่องสำคัญควบคู่ไปด้วยกันจะต้องร่วมกันแก้ไขปัญหาอุปสรรคไปพร้อมกันทุกประเทศ เพื่อการเปิดประเทศ การท่องเที่ยวอย่างปลอดภัย โดยเฉพาะอย่างยิ่งการฟื้นตัวของทางเศรษฐกิจภายใต้สถานการณ์โควิด-19 ที่ยังไม่ทราบว่าจะสิ้นสุดเมื่อใด เราต้องให้ความสำคัญกับการค้าเสรี การค้าพหุภาคี ให้ความสำคัญกับการประกอบธุรกิจของสตรีและกลุ่มเปราะบาง และการพัฒนาด้านดิจิทัล เทคโนโลยี ดังนั้น การเลือกใช้เครื่องมือที่เหมาะสมเพื่อจัดการกับความท้าทายเหล่านี้จึงมีความสำคัญอย่างยิ่งในการก้าวไปสู่อนาคตของเอเปค
ประเทศไทยในฐานะประเทศหนึ่งใน ๑๒ ประเทศผู้ก่อตั้งเอเปคเชื่อว่าสถานการณ์การแพร่ระบาดของโรคร้ายที่เสมือนสงครามโลกคือมีผลกระทบกระเทือนทางลบกับทุกประเทศในโลกและทุกภาคส่วนน่าจะเป็นโอกาสที่ดีที่จะทำให้เราต้องกลับมาวิเคราะห์พิจารณาว่าสิ่งที่เราให้นิยามว่าความเจริญเติบโตทางเศรษฐกิจนั้นมีความเปราะบางเพียงใดและเพราะอะไร ถ้าเราตอบคำถามนี้ได้ เราก็น่าจะมีคำตอบว่าเราสามารถหาวิธีหรือเครื่องมือชนิดไหนมาแก้ไขและเติมเต็มสิ่งที่ขาดตกบกพร่องไป
ในปี๒๕๖๓กลุ่มเศรษฐกิจเอเปคทั้ง ๒๑ เขตมีผลิตภัณฑ์มวลรวม(GDP)๕๓ ล้านล้านเหรียญสหรัฐ(US$53 Trillion)ขณะที่ผลิตภัณฑ์มวลรวมของโลกในปีเดียวกันอยู่ที่ ๘๔.๕ ล้านล้านเหรียญสหรัฐดังนั้นการแก้ไขโครงสร้างหรือปรับเปลี่ยนแนวคิดด้านการเติบโตทางเศรษฐกิจและวิธีที่จะนำไปสู่การเติบโตทางเศรษฐกิจของเอเปคน่าจะเป็นจุดกระตุ้น(Trigger point)ที่ทำให้ทั้งโลกหันมาสนใจประเด็นเดียวกันในการหาทางแก้ปัญหาดังที่ท่านบรรยายไว้ในคำถามของท่านได้
ประเทศไทยเชื่อว่าการจะบรรลุการเจริญเติบโตที่เข้มแข็ง ยืดหยุ่นยั่งยืนและครอบคลุมได้นั้นจะต้องมีการเปลี่ยนแนวความคิดเรื่องการพัฒนาใหม่(paradigm shift)ที่ต้องมิใช่หยุดอยู่ที่การเพิ่มขึ้นของตัวเลขผลิตภัณฑ์มวลรวมเท่านั้นไม่ใช่มุ่งเน้นแต่การเป็นพิชิตธรรมชาติและทุกสิ่งซึ่งรวมถึงคู่แข่งขันไม่ใช่ดูแต่เรื่องการได้เปรียบเสียเปรียบไม่ใช่ความคิดว่าตนเองเท่านั้นที่ต้องมาก่อน(Me First)แต่ควร
ตั้งอยู่บนหลักการของก้าวไปสู่ความสมดุล(Thriving for balance)และการหาจุดยืนร่วมกันที่จะทำให้เกิดความกลมกลืนปรองดอง(Harmony)ของทุกภาคส่วนของสังคมและเศรษฐกิจและระหว่างเขตเศรษฐกิจ ตลอดจนระหว่างมนุษย์กับธรรมชาติซึ่งความสมดุล(balance)และความร่วมมือร่วมใจในฐานะหุ้นส่วน(collaborative partnership))ดังกล่าวคือหัวใจขององค์รวมของการพัฒนาเศรษฐกิจชีวภาพ เศรษฐกิจหมุนเวียน และเศรษฐกิจสีเขียว หรือ เศรษฐกิจบี-ซี-จีในการสร้างการเติบโตทางเศรษฐกิจซึ่งมุ่งเน้นว่าผลลัพธ์สุดท้ายของการเติบโตนี้คือ ความอยู่ดีมีสุขที่ยั่งยืนอย่างแท้จริงของมนุษย์(human security)ซึ่งจะเอื้อต่อทั้งความหลายหลาก(diversity)และความครอบคลุม(inclusiveness)โดยหลักการนี้ของบีซีจีสามารถใช้ได้ทั้งในฟากของการผลิต(production)และฟากการบริโภค(consumption)ของทุกภาคส่วน(all sectors)
นอกจากนี้เราทุกคนทราบกันดีอยู่แล้วว่ากลไกขับเคลื่อนการฟื้นตัวและการเจริญเติบโตของเศรษฐกิจที่สำคัญคือภาคเอกชนโดยที่ภาครัฐเป็นผู้ให้การสนับสนุน(facilitation)ในแง่ของระเบียบกฎเกณฑ์โครงสร้างเศรฐกิจและบรรยากาศการค้าการลงทุน ดังนั้นความร่วมมือและการลงทุนร่วมกันอย่างจริงจังระหว่างเอกชนกับรัฐ หรือพี-พี-พีจึงเป็นกุญแจสำคัญของการสร้างอนาคตที่ครอบคลุมและตอบสนองต่อการเปลี่ยนแปลงในอนาคตได้เป็นอย่างดีโดยเฉพาะในด้านการนำเทคโนโลยีและนวัตกรรม มาพัฒนาต่อยอดจากฐานความเข้มแข็งทางด้านทรัพยากรชีวภาพของเราซึ่งรวมถึงการนำทรัพยากรมาใช้ให้เกิดประโยชน์สูงสุดและคุ้มค่าที่สุด โดยมุ่งเน้นการลดปริมาณของเสียให้เท่ากับศูนย์ในการผลิตและที่สำคัญที่สุดคือการดำเนินธุรกิจที่มุ่งเน้นการลดผลกระทบต่อโลกอย่างจริงจังโดยเฉพาะความยั่งยืนด้านสิ่งแวดล้อมสอดคล้องกับแนวความคิดเรื่องการดำเนินธุรกิจอย่างมีความรับผิดชอบและการให้ความสำคัญกับสิ่งแวดล้อม สังคม และธรรมาภิบาล
ประการสุดท้ายการให้เอเปคเป็นภูมิภาคเศรษฐกิจที่ผลิตคาร์บอนต่ำจะต้องมีความร่วมมือกันอย่างจริงจังทั้งในด้านผู้ผลิตและผู้บริโภคตั้งแต่วิธีการผลิตจนถึงการอนุรักษ์การใช้พลังงานทุกชนิดอย่างคุ้มค่าการลดจำนวนขยะและมลพิษโดยการนำวิวัฒนาการและเทคโนโลยีใหม่ๆมาใช้มีการสร้างความพร้อมในการปรับตัวและการเปลี่ยนผ่านที่เหมาะสมและเป็นธรรม
ในการนี้ผมเชื่อว่า เอเปคในฐานะแหล่งบ่มเพาะทางความคิดและเวทีที่ให้ความสำคัญต่อความร่วมมือกับประชาคมภาคธุรกิจเป็นลำดับต้น มีข้อได้เปรียบที่จะช่วยผลักดัน
ความพยายามร่วมกันของพวกเราในการนำมาซึ่งความครอบคลุมและยั่งยืนของการเติบโตทางเศรษฐกิจของโลกตามแนวคิดเศรษฐกิจ บีซี จี ได้และสามารถร่วมมือกันอย่างจริงจังเพื่อให้เขตเศรษฐกิจของเราเป็นผู้นำด้านสภาพภูมิอากาศให้สามารถเกิดขึ้นได้จริงเพื่อความอยู่รอดของโลกที่มีสภาพที่เอื้อต่อการดำรงชีวิตอย่างปกติสุขของมนุษยชาติได้
ขอบคุณครับ
คำถามต่อนายกรัฐมนตรี:
ในความเห็นของท่าน เอเปคควรมีบทบาทอย่างไรในการอำนวยความสะดวกเพื่อเปลี่ยนผ่านไปสู่เศรษฐกิจคาร์บอนต่ำและภาคธุรกิจสามารถสนับสนุนบทบาทดังกล่าวได้อย่างไรบ้าง
จนถึงปัจจุบัน การเปลี่ยนผ่านไปสู่เศรษฐกิจคาร์บอนต่ำได้รับการผลักดันอย่างต่อเนื่องภายใต้กลไกการทำงานของเอเปค อย่างไรก็ตามเอเปคจำเป็นต้องรักษาพลวัตการขับเคลื่อนประเด็นดังกล่าวอย่างเข้มข้นต่อไป
เสียงเรียกร้องจากการประชุมCOP26เมื่อสัปดาห์ที่ผ่านมาเป็นการตอกย้ำความจำเป็นที่เราต้องแสดงความมุ่งมั่นที่จะเจริญเติบโตอย่างยั่งยืน และลดการปล่อยก๊าซคาร์บอน
สำหรับประเทศไทยเรามุ่งมั่นที่จะเพิ่มความพร้อมในการแก้ไขความท้าทายด้านสภาพภูมิอากาศและลดการปล่อยก๊าซคาร์บอนโดยการบรรลุความเป็นกลางทางคาร์บอนภายในปี ค.ศ.๒๐๕๐ และการปล่อยก๊าซเรือนกระจกสุทธิเป็นศูนย์ภายในปี ค.ศ. ๒๐๖๕ หรือก่อนหน้านั้น
เพื่อมุ่งไปสู่เป้าหมายดังกล่าวไทยได้ตั้งเป้าที่จะให้มีการผลิตยานยนต์ไฟฟ้าให้ได้ร้อยละ ๓๐ ของการผลิตยานยนต์ทั้งหมด ภายในปี ค.ศ. ๒๐๓๐ และให้มีการใช้ยานยนต์ไฟฟ้า ๑๕ ล้านคัน หรือ๑ ใน ๓ ของยานยนต์ทั้งหมดภายในปี ค.ศ. ๒๐๓๕ เพื่อส่งเสริมการเปลี่ยนผ่านไปสู่พลังงานสะอาด รวมทั้งเพิ่มพื้นที่ป่าให้ได้ร้อยละ ๕๕ของประเทศ เพื่อช่วยดูดซับก๊าซเรือนกระจก
ประเทศไทยเชื่อว่า เอเปคสามารถแสดงพลังของความเป็นน้ำหนึ่งใจเดียวกันและตั้งเป้าหมายร่วมเพื่อยืนยันความมุ่งมั่นในเรื่องดังกล่าวโดยในช่วงการเป็นเจ้าภาพเอเปคของไทยเราจะพยายามเสนอรายการเป้าหมายด้านสิ่งแวดล้อมร่วมกันของเอเปคบนพื้นฐานของแนวคิดเศรษฐกิจบี-ซี-จี
ในขณะเดียวกัน ภาคธุรกิจก็มีความสำคัญอย่างยิ่งต่อความพยายามและความร่วมมือกันของพวกเราในการเร่งกระบวนการเปลี่ยนผ่านไปสู่เศรษฐกิจคาร์บอนต่ำของเอเปค ภาคธุรกิจไม่ว่าจะเป็นขนาดใหญ่หรือขนาดเล็กสามารถมีบทบาทอย่างสร้างสรรค์ ทุกความพยายามมีคุณค่าไม่ว่าจะเป็นการลงทุนด้านพลังงานหมุนเวียน การดำเนินการตามเป้าหมายการพัฒนาที่ยั่งยืน การจัดการของเสียหรือการพัฒนานวัตกรรม
ขอบคุณครับ